b'\n_START_ARTICLE_\nG\n_START_SECTION_\nHistoriaa\n_START_PARAGRAPH_\nLatinalainen aakkosto ei aluksi tuntenut G-kirjainta. Kreikan gammasta (\xce\x93) juontuvalla C-kirjaimella merkittiin sek\xc3\xa4 \xc3\xa4\xc3\xa4nnett\xc3\xa4 k ett\xc3\xa4 sen soinnillista vastinetta g. Lis\xc3\xa4ksi k-\xc3\xa4\xc3\xa4nnett\xc3\xa4 merkittiin K-kirjaimella A:n edell\xc3\xa4 ja Q-kirjaimella V:n edell\xc3\xa4._NEWLINE_G-kirjaimen syntyminen on selitetty siten, ett\xc3\xa4 C-kirjaimeen lis\xc3\xa4ttiin tarke. N\xc3\xa4in C-kirjaimesta saatiin G, jolla merkittiin g-\xc3\xa4\xc3\xa4nnett\xc3\xa4. C-kirjain j\xc3\xa4i k:n merkiksi._NEWLINE_Aakkosissa G sijoitettiin seitsem\xc3\xa4nneksi, F:n j\xc3\xa4lkeen. Ratkaisuun vaikutti mahdollisesti se, ett\xc3\xa4 t\xc3\xa4ll\xc3\xa4 kohdalla aakkosissa oli aikoinaan ollut Z, kreikkalaisen zeetan vastine, mutta kun Z oli j\xc3\xa4\xc3\xa4nyt latinassa pois k\xc3\xa4yt\xc3\xb6st\xc3\xa4, sen paikka ik\xc3\xa4\xc3\xa4n kuin oli j\xc3\xa4\xc3\xa4nyt vapaaksi. Kun Z my\xc3\xb6hemmin tuli uudestaan k\xc3\xa4ytt\xc3\xb6\xc3\xb6n latinaan omaksutuissa kreikkalaisper\xc3\xa4isiss\xc3\xa4 lainasanoissa, se lis\xc3\xa4ttiin aakkosten loppuun._NEWLINE_Toisen selityksen mukaan G-kirjain on kehittynytkin zeetasta. Se sijaitsi kreikan aakkostossa kohdalla, johon G my\xc3\xb6hemmin tuli. Zeetan tarkoittamalle \xc3\xa4\xc3\xa4nteelle ei latinassa ollut k\xc3\xa4ytt\xc3\xb6\xc3\xa4. Kirjoitusasultaan er\xc3\xa4\xc3\xa4t zeetan ja gamman muodot muistuttivat kulmikasta C-kirjainta. Kun zeeta, gamma ja my\xc3\xb6s kappa muistuttivat toisiaan, niit\xc3\xa4 k\xc3\xa4ytettiin sekaisin g- ja k-\xc3\xa4\xc3\xa4nteen merkkein\xc3\xa4. My\xc3\xb6hemmin gammasta kehittynyt C-kirjain vakiintui k-\xc3\xa4\xc3\xa4nteen merkiksi ja zeetasta kehittynyt G-kirjain g-\xc3\xa4\xc3\xa4nteen merkiksi. Kapasta kehittynyt K-kirjain j\xc3\xa4i vain rajattuun k\xc3\xa4ytt\xc3\xb6\xc3\xb6n._NEWLINE_G-kirjaimen keksij\xc3\xa4n\xc3\xa4 on vanhastaan mainittu 200-luvulla eaa. el\xc3\xa4nyt Spurius Carvilius Ruga, mutta kirjain on kuitenkin ollut k\xc3\xa4yt\xc3\xb6ss\xc3\xa4 jo ennen h\xc3\xa4nt\xc3\xa4. Appius Claudius Caecus on my\xc3\xb6s mainittu G:n keksij\xc3\xa4ksi._NEWLINE_C:n ja G:n samankaltaisuus mahdollisti aiempien kaiverrusten korjailemisen.'